སྟོད་ལུང་བདེ་ཆེན་རྫོང༌།
སྟོད་ལུང་བདེ་ཆེན་རྫོང་ནི་ལྷ་ས་ནུབ་ངོས་སུ་ཀི་ལོ་མི་ཊར་བཅུ་ཙམ་གྱི་སར་ཆགས་ཡོད་ཅིང། བོད་མ་ཤོར་གོང་དེར་རྫོང་གསུམ་ཡོད་པ་སྟེ། གདོང་དཀར་རྫོང། སྣེའུ་རྫོང། བདེ་ཆེན་རྫོང་ངམ་བདེ་ཆེན་ཚལ་སྡེ་གཞིས་ཟེར། བོད་ས་ཤོར་རྗེས་རྫོང་གསུམ་ཟླ་བསྒྲིལ་བཏང་སྟེ་སྟོད་་ལུང་བདེ་ཆེན་རྫོང་ཞེས་པར་མིང་གྱུར་བྱས་པ་ཞིག་ཡིན་འདུག ད་ལྟ་རྫོང་འདིར་མི་འབོར་ཁྲི་བཞི་ལྷག་ཡོད་ཅིང། ལྷ་ས་གྲོང་ཁྱེར་ཁོངས་ནས་དཔལ་འབྱོར་དང་། ཤེས་ཡོན་དར་ཤོས་ཀྱི་རྫོང་ཞིག་ཡིན་ལ། ཆབ་སྲིད་ཐོག་དོ་སྣང་ཆེ་ཤོས་ཡོད་པའི་ས་གནས་ཤིག་ཆགས་ཡོད། ད་ལྟ་ས་གནས་འདིར་ལྷ་སའི་མེ་འཁོར་བབས་ཚུགས་འཁེལ་ཡོད་ལ། རིང་་མིན་རྒྱ་ནག་གཞུང་ནས་སྣེའུ་རྫོང་ཁོངས་སུ་མི་འབོར་འབུམ་གཅིག་ལྷག་གཤོངས་བའི་ཁང་པ་བསྐྲུན་ཏེ་རྒྱ་རིགས་གནས་སྤོ་བྱ་འཆར་གྱི་ལས་གཞི་ལག་ལེན་བསྟར་བཞིན་ཡོད་ནའང།་ ༢༠༠༨ ལོའི་ཞི་རྒོལ་་བྱུང་རྗེས་སྤོ་བཤུད་བྱ་རྒྱུར་ཕྲན་བུའི་་དཀའ་ངལ་བྱུང་ཡོད། ད་དུང་རྫོང་དེའི་ཁོངས་ཁྲི་ཟམ་བཙོན་ཁང་ཡོད་པ་མ་ཟད། ཆུ་ཤུལ་བཙོན་ཁང་ཡང་ཧ་ཅང་ཐག་ཉེ་པོ་ཡོད། ༢༠༠༨ ལོར་བོད་མི་ཞི་རྒོལ་བ་མང་པོ་ཞིག་དྲག་ཆས་དམག་མིས་མེ་མདའ་བརྒྱབ་སྟེ་དམར་གསོད་བཏང་རྗེས་མེ་བསྲེགས་བཏང་ཡུལ་གྱི་ས་གནས་ནི་དེ་སྔ་ར་ཚག་དགོན་པ་ཞེས་ལོ་རྒྱུས་ཐོག་ར་ལོ་ཙ་བའི་གནས་ཡིན་པའི་དགོན་པ་དང་ཐག་ཉེའི་ས་ཁོངས་སུ་ ༢༠༠༣ ཙམ་དུ་གསར་བསྐྲུན་བྱས་པའི་གཞུང་གི་དུར་ཁྲོད་ཞིག་ཡོད་པ་དེར་ཡིན་པ་དང། རྫོང་དེའི་ཁོངས་བོད་རང་སྐྱོང་ལྗོངས་ཁོངས་ཀྱི་བཙོན་པ་ནག་ཅན་སྲོག་ཐོག་གཏོང་རྒྱུའི་ས་གནས་ཤིག་ཡོད་པ་ནི་དགའ་་གདོང་ཞེས་པའི་ས་གནས་ཀྱི་མདུན་ངོས་སུ་ཡོད་ཅིང། ལོ་ཤས་སྔོན་ནས་ས་ཆ་འདི་བེད་སྤྱོད་བྱ་གི་མེད་པ་རེད། ད་དུང་ལོ་རྒྱུས་ཐོག་༸རྒྱལ་བ་སྐུ་ཕྲེང་གསུམ་པ་བསོད་ནམས་རྒྱ་མཚོ་སྟོད་ལུང་དུ་འཁྲུངས་རྗེས་མཛད་འཕྲིན་བླ་མེད་བསྐྱངས་པ་དང་མཚན་དུ་ཏཱ་ལའི་བླ་མ་ཞེས་པའི་མཚན་གསོལ་བ་སོགས་ལོ་རྒྱུས་ལྡན་པའི་རྫོང་ཞིག་ཡིན་ལ། བོད་རྗེ་སྲོང་བཙན་སྒམ་པོའི་ལྕམ་དུ་བཞེས་པའི་སྟོད་ལུང་པ་མོང་བཟའ་ཁྲི་ལྕམ་ལ་སྲས་འཁྲུངས་ཏེ་བོད་རྗེའི་གདུང་བརྒྱུད་འཕེལ་བ་དང། གསོ་བ་རིག་པའི་ཐད་གཡུ་ཐོག་ཡོན་ཏན་མགོན་པོ་སྟོད་ལུང་སྐྱིད་སྣར་འཁྲུངས་ཏེ་བོད་ཀྱི་སྨན་གཞུང་གི་སྲོལ་གཏོད་པ། དགའ་ལྡན་ཁྲི་ཐོག་རིམ་བྱོན་གནས་འདིར་འཁྲུངས་ཏེ་དགེ་ལུགས་པའི་བསྟན་པ་དར་ཞིང་རྒྱས་པར་མཛད་པའི་རླབས་ཆེན་གྱི་སྐྱེས་བུ་གྲངས་ལས་འདས་ཤིང། སློབ་དཔོན་གུ་རུ་རིན་པོ་ཆེས་ལུང་བསྟན་པའི་གནས་ཡུལ་གཞོང་པ་ལྷ་ཆུར་མཛད་འཕྲིན་བསྐྱངས་པའི་གནས་ཀྱི་ཁྱད་པར་དུ་འཕགས་པ། བཀའ་བརྒྱུད་བསྟན་པའི་སྲོག་ཤིང་དཔལ་རྒྱལ་བ་ཀརྨ་པ་་མཆོག་གི་གདན་ས་གནས་འདིར་ཆགས་པས་བསྟན་པའི་འོད་རླབས་རྒྱས་ཤིང། ལོ་རབས་ལྔ་བཅུའི་ནང་སྟོད་ལུང་པའི་བྱང་ངོས་པ་སོགས་ཕྱི་ལུགས་ཀྱི་སློབ་གཉེར་ཐོག་མར་མཛད་དེ་གོ་མཚོན་བཟོ་སྒྲིག་གི་རིག་པ་སྤེལ་ཏེ་ད་ལྟ་བརྒྱུད་པ་རིམ་གྱིས་བོད་ཀྱི་རིག་གནས་བྱ་གཞག་ཐོག་བྱས་རྗེས་གང་ཚམས་བཞག་ཡོད་ལ། བོད་ཀྱི་མི་རབས་གསར་པའི་གཞོན་སྐྱེས་འཚར་ལོངས་བྱུང་རྗེས་རྒྱ་ནག་གཞུང་གི་ཁ་གཏད་དུ་ལངས་ཏེ་གདོང་མཆོངས་བྱ་མཁན་གྱི་དཔའ་བོའི་ཁྱུ་ཚོགས་ཀྱི་གྲལ་དུ་ ༡༩༨༧ ལོ་ནས་་འགོ་བཙུགས་པའི་འབྲས་གྲྭ་ངག་དབང་ཕུལ་བྱུང་སོགས་རིམ་གྱི་བྱོན་པའི་དཔའ་བོ་གྲངས་ལས་འདས་པ་མཐའ་གཅིག་ཏུ་ཡང་རྩེར་སོན་ཡོད་པ་དང། ཉེ་དུས་ ༢༠༠༨ ལོར་ལྡིང་ཁ་་ངག་དབང་དབྱིག་གཉེན་སོགས་དཔའ་བོའི་ཁྱུ་ཚོགས་དང་། ལྷ་སའི་ ༣།༡༤ ནང་འདས་གྲོངས་སོང་བའི་སྟོད་ལུང་པ་ལྷག་པ་ཚེ་རིང་དང་། བསྟན་སྒྲོལ། བླ་མ་སྤེན་པ་སོགས་ཀྱིས་ཚེ་སྲོག་རང་མི་རིགས་ཀྱི་ཆེད་དུ་ལེགས་སྐྱེས་ཕུལ་བའི་གནས་ཁྱད་ཅན་གྱི་ལྟེ་ཁྲག་འཐོར་ཡུལ་དེ་ནི་སྟོད་ལུང་གི་གནས་ས་དེ་ཡིན་ལ། སྟོད་ལུང་ཞེས་པ་འདི་ནི་ལོ་རྒྱུས་ཐོག་ལྷ་ས་སྟོད་དང་སྨད་ཆགས་སྐབས་ལྷ་སའི་སྟོད་ཀྱི་ཡུལ་དུ་སྟོད་ལུང་ཞེས་ཐོགས་པ་དང། ཡང་འགའ་རེར་བདུད་ལུང་ཞེས་སྟོད་ལུང་དུ་མིང་འགྱུར་བ། འགའ་ཞིག་ཏུ་ལྷ་སའི་སྐྱིད་ཆུར་འདྲེས་པའི་གཙང་ཆུར་སྟོད་ལུང་ཆུ་བོ་ཞེས་པ་འདི་ཡུལ་གྱི་མིང་དུ་ཆགས་པ་སོགས་གང་ལྟར་ལྷ་ལྡན་ཡུལ་གྱི་འདབ་འབྲེལ་དུ་ཆགས་པའི་རྫོང་འདིར་ལོ་རྒྱུས་ཐོག་སོ་སོའི་མི་རིགས་ལ་ལག་རྗེས་ངེས་ཅན་ཡོད་པའི་སྐྱེ་བོ་མི་ཉུང་བ་ཞིག་བྱུང་ཡོད་པའི་གནས་དེ་སྟོད་ལུང་ཡིན་ནོ།།